A dalszövegek egy része a Megadethtől megszokott módon politikai és háborús témákkal foglalkozik. A "Symphony of Destruction" például Dave Mustaine elmondása szerint "„alapvetően arról szól, hogy fogsz egy embert, egy tipikus tökfejet, és eljátszod vele a régi trükköt: megfürdeted, megborotválod, ráhúzol egy öltönyt és ő máris képes elvezetni az országot... Arról szól, hogy a tömegeket egy olyan vezető viszi a pusztulásba, aki leginkább valamiféle árnyékkormány bábja.”" Az "Architecture of Aggression" a modern katonai hadműveletek precizitásáról szól, melyet az Irak elleni Sivatagi Vihar hadművelet nyitányaként szolgáló 1991. január 16-i, bagdadi bombázások ihlettek. A dal végén a CNN helyszíni riportereinek tudósításából származó részletek hallhatóak. A "Foreclosure of a Dream" a gazdasági és politikai változásoknak való kiszolgáltatottságot tárgyalja. A dal témáját Dave Ellefson szüleinek esete inspirálta, akik a Reagan-kormányzat idején veszítették el munkahelyüket. A dalban szerepel George H. W. Bush akkori alelnök és elnökjelölt híres 1988-as kampánybeszédének részlete "(„Read my lips”)", ami a politikusi hazugság szinonímája lett az Egyesült Államokban. Az "Ashes in Your Mouth" a háború negatív utóhatásaival foglalkozik, míg a "Captive Honour" a börtönélet keménységével és embertelenségével.